

KOHTUMÄÄRUS

|  |  |
| --- | --- |
| **Kohus** | Harju Maakohus |
| **Kohtunik** | Triin Siimpoeg |
| **Määruse tegemise aeg ja koht** | 15. mai 2024, Tallinn |
| **Tsiviilasja number** | 2-24-5678 |
| **Tsiviilasi** | Marielle-Luna Mägi avaldus Kelly Pispea pärandvara pankroti väljakuulutamiseks |
| **Menetlustoiming** | Pärandvara pankroti väljakuulutamine |
| **Menetlusosalised ja nende esindajad** | Avaldaja/pärija Marielle-Luna Mägi (isikukood 61709160132), seaduslik esindaja Viljar Mägi  Puudutatud isikud   1. Margo Pispea (isikukood 38804090212) 2. Aurora Pispea (isikukood 62005230068), seaduslik esindaja Margo Pispea   Võlgnik Kelly Pispea (surnud 04.09.2023; isikukood 49409280244) pärandvara  Pankrotihaldur Mark Uska (e-post haldur@uska.ee) |

**RESOLUTSIOON**

1. **Jätta Kelly Pispea pärandvarale ajutine haldur nimetamata.**
2. **Kuulutada välja Kelly Pispea (surnud surnud 04.09.2023; isikukood 49409280244) pärandvara pankrot 15. mail 2024 kell 10.45.**
3. **Nimetada pankrotihalduriks Mark Uska (e-post haldur@uska.ee; tegutsemiskoha aadress Advokaadibüroo USKA OÜ, Lelle 24, Tallinn; telefon 56221091).**
4. **Võlausaldajate esimene üldkoosolek toimub 5. juunil 2024 kell 12.00 videokonverentsi vahendusel. Üldkoosolekul osalemiseks tuleb võlausaldajatel pöörduda pankrotihalduri poole.**
5. **Kohtumäärus on viivitamata täidetav.**
6. **Võlausaldajad on kohustatud hiljemalt kahe kuu jooksul pankrotiteate väljaandes Ametlikud Teadaanded ilmumise päevast arvates teatama haldurile kõigist oma enne pankroti väljakuulutamist tekkinud nõuetest võlgniku vastu, sõltumata nõude tekkimise alusest ja nõude täitmise tähtpäevast. Kui nõue on mõjuval põhjusel esitatud pärast nimetatud tähtaja möödumist, ennistab kohus võlausaldaja taotlusel nõude esitamise tähtaja. Võlausaldaja esitab taotluse koos nõudeavaldusega haldurile. Pankrotivõlgnikule võlgnetavate kohustuste täitmist võib pärast pankroti väljakuulutamist vastu võtta üksnes pankrotihaldur. Sama tähtaja jooksul on kohustatud kõik isikud, kelle valduses on ükskõik mis alusel võlgniku vara, teatama sellest halduril.**
7. **Avaldada pankrotiteade väljaandes Ametlikud Teadaanded.**

**Määruse edastamine**

Toimetada määrus kätte avaldaja seaduslikule esindajale, puudutatud isikutele ja pankrotihaldurile.

**Edasikaebamise kord**

Pankrotimääruse peale võib esitada Harju Maakohtu kaudu määruskaebuse Tallinna Ringkonnakohtule 15 päeva jooksul alates määruse kättesaamisest. Määruskaebuse esitamine ei peata määruse täitmist (pankrotiseaduse (PankrS) § 5 lg 3). Pankrotimääruse täitmist ei saa peatada ega ajatada, samuti ei saa muuta pankrotimääruse seaduses sätestatud täitmise viisi ja korda (PankrS § 31 lg 7).

**Asjaolud**

1. Marielle-Luna Mägi (avaldaja) esitas 10.04.2024 Harju Maakohtule avalduse Kelly Pispea (võlgnik) pärandvara pankroti väljakuulutamiseks. Pärimisregistri järgi on võlgniku pärijaks mh avaldaja (dtl 17). Avalduse kohaselt ei jätku pärandvarast pärandvara hulka kuuluvate kohustuste täitmiseks ning avaldaja ei ole nõus nende täitmisega oma vara arvel. Avaldaja taotleb pärandvara pankroti väljakuulutamist (PankrS § 9 lg 2).
2. 08.05.2024 määrusega võttis kohus avalduse menetlusse, kaasas menetlusse puudutatud isikutena võlgniku teised pärijad Margo Pispea ja Aurora Pispea ning andis neile tähtaja pankrotiavalduses osas seisukoha esitamiseks. Kohtule seisukohta tähtaegselt esitatud ei ole.

**Kohtu seisukoht**

1. PankrS § 15 lg 21 kohaselt kui pankrotiavalduse on esitanud võlgniku pärija, võib kohus pärandvara väärtust arvestades jätta ajutise halduri nimetamata ja kümne päeva jooksul pankrotiavalduse saamisest pankroti välja kuulutada või lõpetada menetluse pankrotti välja kuulutamata raugemise tõttu. Kui on läbi viidud pärandi inventuur ja koostatud pärandvara nimekiri, eeldatakse, et ajutist haldurit ei ole vaja määrata. Kohus kuulutab pärandvara pankrotimenetluses välja pankroti, kui pärandvara on maksejõuetu (PankrS § 31 lg 13).

Kohus jätab ajutise halduri PankrS § 15 lg 21 alusel nimetamata, kuna võlgniku pärandvara suhtes on kohtutäitur Elin Vilippus läbi viinud pärandvara inventuuri ja koostanud pärandvara nimekirja (dtl 3-5). Pärandvara nimekirja kohaselt on pärandvaras kohustusi ligi 37 050 eurot. Vara hulka kuuluvad AS Swedbank ja AS SEB Pank arvelduskontod, millel on rahalisi vahendeid 24,63 eurot. Pensionikeskuse vastusest nähtub, et võlgniku LHV pensionikontol on 24.04.2024 seisuga 3958,487 pensionifondi osakut väärtusega 8103,97 eurot (dtl 16). Vara hulka kuuluvad Margo Pispea arvelduskontod (rahalised vahendid 62,40 eurot) on pärimismenetluse andmete kohaselt abikaasade ühisvaras. Seega on pärandvara võimalik väärtus praeguse seisuga 8191 eurot.

Eeltoodust nähtub, et pärandvara arvelt ei ole võimalik kõiki pärandvaral lasuvaid kohustusi täita. Kohus ei tuvastanud asjaolusid, mille alusel saaks pidada sellist seisundit ajutiseks. Seega on võlgniku pärandvara PankrS § 1 lg 4 mõistes maksejõuetu, mistõttu kuulutab kohus PankrS § 31 lg 13 alusel välja Kelly Pispea (surnud 04.09.2023; isikukood 49409280244) pärandvara pankroti.

1. Kohus nimetab pankrotihalduriks Mark Uska, kes on andnud selleks nõusoleku (dtl 21) ning kes vastab PankrS §-s 56 kehtestatud nõuetele. Võlausaldajate esimene üldkoosolek toimub kohtumääruse resolutsioonis märgitud ajal ja kohas.
2. Kohus avaldab pankrotimääruse kohta teate väljaandes Ametlikud Teadaanded (PankrS § 33 lg 1).

(allkirjastatud digitaalselt)

Triin Siimpoeg

kohtunik